﻿﻿﻿ Сопраното Даниела Димова за образа на Евридика: Нейната духовност и чистота могат да ни водят и да преминават през световете » YEP.bg
Изкуство / Сопраното Даниела Димова за образа на Евридика: Нейната духовност и чистота могат да ни водят и да преминават през световете
Сопраното Даниела Димова за образа на Евридика: Нейната духовност и чистота могат да ни водят и да преминават през световете
Етикети: Сопраното, Даниела Димова, образа, Евридика, Нейната, духовност, чистота, могат, водят, преминават, през, световете
- Откога познаваш Евридика?
- Евридика е много специална роля и много специално усещане за мен. Тя ме привлече още преди години, когато посетих пещерата „Дяволското гърло“ в Южните Родопи. Местната легенда разказва, че тъкмо в тази пещера Орфей е слязъл в подземния свят, за да търси своята Евридика. Стигнеш ли най-дълбоката част на пещерата, виждаш една дълга тясна пътека нагоре и оттам просветва слънцето, светлината на нашия свят.
Тогава, макар и все още да не знаех, че Глук е написал операта „Орфей и Евридика“, в мен се породи желанието да се превъплътя в Евридика. Образът й не напускаше съзнанието ми, изпитах го особено силно и в Перперикон, също едно от орфическите места у нас. Известно е, че България спори с Гърция за мястото, където е живял Орфей и е пленявал природата и хората със своите песни и своята лира.
- И как се чувства артистът, когато мечтата му се превръща в роля?
- Почувствах се истински щастлива, когато преди 2 години се появи възможността да изпълня Евридика в операта на Глук. Поканата за съвместна работа дойде от Кипърската оперна асоциация на Цвета Христофору, а по българска линия от Академик Пламен Карталов. В продукцията участват Риолина Топалова като хореограф, Цвета Христофору в ролята на Орфей, аз като Евридика и балетните солисти на Софийската опера Екатерина Петрова и Цецо Иванов. Следвайки оригиналното сценично решение, те пресъздават чрез езика на балетното тяло духа на Евридика и духа на Орфей.
- Любов отвъд живота...
- Това, което се случва на сцената, действително е една магия. Операта, която трае 1 час и 20 минути, изобилства с изключително красиви мелодии. Те ни пренасят в горния свят - рая, откъдето слиза Евридика, за да се види с Орфей, а после и в междинния - подземния свят. Там Орфей среща чудновати митологични същества, които трябва да омагьоса с вълшебната си лира, за да преодолее всички препятствия и да стигне до Евридика.
- С какви мисли излизаш на сцената като Евридика?
- Евридика е символ на женственост и чистота. Нейната духовност и чистота могат да ни водят и да преминават през световете. Това е магията на любовта между нея и Орфей. Наред с това най-важно послание, което артистът трябва да предаде на публиката, в музиката на „Орфей и Евридика“ са изведени още тематичните линии на слънцето, като дар от боговете и на всепобеждаващата любов. Защото се оказва, че в любовта можеш да бъдеш не само в живота, но и в смъртта.
Това е една голяма мистерия и ние ще се опитаме да я пресъздадем и да я съпреживеем, заедно с публиката на тази магична сцена. Искаме да предадем един ритуал на светлината, един ритуал на любовта, под звездите, в древните Римски терми, които много знаят и много излъчват. Тук камъните говорят и в тази неповторима среда под открито небе, където няма препятствия между световете, ние ще се опитаме със знака на любовта да обединим долния и горния свят.
Интервю на Виолета Тончева, ТМПЦ Варна